section_heading: Opis dobra
paragraph_text: Župna crkva sv. Mihovila u Prološcu trobrodna je građevina s neoromaničkim stilskim elementima, sagrađena po projektu Ćirila M. Ivekovića krajem 19. stoljeća, na mjestu ranije crkve. Smještena je unutar prostranog perivoja ograđenog ogradnim zidom na čijim su kamenim pločama uklesana imena predstavnika crkvenih i civilnih vlasti, te kameni dijelovi starije crkve. Građena je od pravilno klesanog kamena slaganog u redove, orijentirana istok-zapad. Uz sjevernu bočnu lađu je zvonik kvadratičnog tlocrta, pri vrhu rastvoren ložom s biforama.